
На основу члана 138. став 1. Устава Републике Србије („Службени гласник РС“, бр. 98/2006) и чланова 1. став 1. и 31. став 1. и 2. Закона о Заштитнику грађана („Службени гласник РС“, бр. 79/2005 и 54/2007), у поступку утврђивања законитости и правилности рада Министарства правде и државне управе, покренутом по притужби Б. М. из Београда, ул. …, Заштитник грађана
УТВРЂУЈЕ
Министарство правде и државне управе РС је учинило пропуст у раду на штету права Б. М. из Београда јер није одлучило о захтеву за рехабилитационо обештећење који је том органу поднео у  фебруару 2013. године.
Министарство правде и државне управе учинило је пропуст у раду и због тога што није испунило, законом прописану, обавезу сарадње са Заштитником грађана, јер је пропустило да одговори на акте и ургенције овог органа у вези добијања тражених информација и стављања на располагање свих података којим располаже, а који би били од значаја за поступак који Заштитник грађана води.
На основу утврђених недостатака у раду, Заштитник грађана упућује Министарству правде и државне управе РС 
ПРЕПОРУКУ
Министарство правде и државне управе РС ће без одлагања одлучити о притужиочевом захтеву који је том органу поднео у фебруару 2013. године и доставити му писани одговор.
Министарство правде и државне управе РС ће притужиоцу упутити писано извињење за учињени пропуст у раду.
Министарство правде и државне управе ће у будућем раду испуњавати обавезу сарадње са Заштитником грађана и у остављеним роковима одговарати на акте овог органа, односно достављати му тражене информације и стављати на располагање податке којима располаже, а који су од значаја за поступке које Заштитник грађана води.
Министарство правде и државне управе РС обавестиће Заштитника грађана без одлагања, а најкасније у року од 15 дана од дана пријема ове препоруке о поступању по њој.
Р а з л о з и
Заштитнику грађана се 13. 01. 2014. године притужбом обратио Б. М. из Београда, изражавајући незадовољство радом Министарства правде и државне управе РС због не одлучивања по захтеву за рехабилитационо обештећење који је том органу поднео у фебруару 2013. године. Истакао је да је правноснажним и извршним решењем Вишег суда у Београду Рех. Бр. 86/12 од 25. 01. 2013. године усвојен захтев за рехабилитацију његовог оца О. М. На основу наведене одлуке обратио се Министарству правде и државне управе у фебруару 2013. године захтевом за рехабилитационо обештећење. У притужби је наведено да ни након поновног обраћања Министарству 11. 10. 2013. године до тренутка подношења притужбе Заштитнику грађана о основаности његовог захтева није одлучено.
Поступајући по притужби Б. М. из Београда, сагласно члану 24. став 1. Закона о Заштитнику грађана, Заштитник грађана је актом 65-41/2014 од 21. 01. 2014. године покренуо поступак контроле законитости и правилности рада Министарства правде и државне управе РС и затражио да се Министарство изјасни о основаности притужбе. 
С обзиром да Министарство правде и државне управе РС није одговорило на захтев Заштитника грађана, актом 65-41/2014 од 27. 02. 2014. године, Министарству је упућена ургенција којом је том органу указано на обавезу сарадње са Заштитником грађана (чл. 21 ст. 1. и чл. 29. ст. 2. Закона о Заштитнику грађана) и затражено да у додатном року достави одговарајуће изјашњење. Министарство није одговорило на захтев Заштитника грађана ни након пријема наведене ургенције.

***

Чланом 36. ст. 1. Устава Републике Србије зајемчена је једнака заштита права пред судовима и другим државним органима, имаоцима јавних овлашћења и органима аутономне покрајине и јединица локалне самоуправе.
Чланом 27. Закона о рехабилитацији („Сл. гласник РС“, бр. 92/2011) прописано је да на основу одлуке суда којом се усваја захтев за рехабилитацију, рехабилитовано лице и лица из члана 26. ст. 3. и 4. овог закона могу да поднесу захтев за рехабилитационо обештећење. Ставом 2. наведеног члана прописано је да о захтеву за рехабилитационо обештећење одлучује Комисија за рехабилитационо обештећење. Ставом 3. прописано је да ако захтев из става 2. овог члана не буде усвојен или по њему Комисија за рехабилитационо обештећење не донесе одлуку у року од 90 дана од дана подношења захтева, подносилац захтева може код надлежног суда поднети тужбу за накнаду штете. Ако је постигнут споразум само у погледу дела захтева, тужба се може поднети у погледу остатка захтева. Ставом 4. прописано је да се тужба за накнаду штете из става 3. овог члана не може поднети по истеку рока од једне године од дана достављања одлуке о одбијању захтева или дана закључења споразума, односно од истека рока из става 3. овог члана. Истовремено, ставом 5. прописано је да се актом министра надлежног за послове правосуђа одређује састав Комисије из става 2. овог члана и ближе уређује њен рад.
Чланом 9. Закона о државној управи („Сл. гласник РС“, бр. 79/2005, 101/2007 и 95/2010) прописано је да су органи државне управе дужни да странкама омогуће брзо и делотворно остваривање њихових права и правних интереса.
Чланом 21. став 1. Закона о Заштитнику грађана је прописано да органи управе имају обавезу да сарађују са Заштитником грађана и да му омогуће приступ просторијама и ставе на располагање све податке којима располажу, а који су од значаја за поступак који води односно за остварење циља његовог превентивног деловања, без обзира на степен њихове тајности, осим када је то у супротности са Законом.

Чланом 29. став 2. Закона о Заштитнику грађана прописано је да орган управе обавезан да одговори на све захтеве Заштитника грађана, као и да му достави све тражене информације и списе у року који он одреди, а који не може бити краћи од 15 нити дужи од 60 дана.
***
До упућивања ове препоруке Заштитник грађана није примио одговор Министарства правде и државне управе поводом покренутог поступка контроле законитости и правилности рада. У недостатку изјашњења Министарства, а на основу навода из притужбе и расположивих докумената и података, Заштитник грађана налази да је притужилац учинио вероватном њену основаност. Непоступање Министарства по захтеву Б. М. за последицу је имало повреду права притужиоца на добијање одлуке, као и повреду принципа добре управе. 
Смисао напред наведених одредби Закона о рехабилитацији, јесте да о захтевима за рехабилитационо обештећење одлучује примарно орган управе у поступку који би требало да буде брз и ефикасан, без непотребног излагања грађана вођењу дуготрајних поступака и додатних трошкова. 

Позитивни прописи и начела добре управе захтевају од органа управе да поступају и предузимају мере у оквиру своје надлежности у законом прописаном року. Стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова, ради остваривања циља због кога су органу дата јавна овлашћења.

Невршење послова и радњи из делокруга, односно надлежности органа управе је пропуст који за непосредне и посредне последице по правилу има, и овај пут је имао, стварање правне несигурности, отежавање правног положаја притужиоца и кршење његових права.
Стога су органи управе дужни да, у оквиру својих законом одређених надлежности, поступају по поднетим захтевима на доследан и објективан начин, поштујући важеће правне прописе, као и оправдана и разумна очекивања грађана. 
У конкретном случају, потпуно је оправдано, а правним прописима створено,  очекивање подносиоца притужбе да о захтеву који је поднео одлучи орган управе у чију законом прописану надлежност спада одлучивање по таквим захтевима. Свој став о томе и потврду својих очекивања притужилац је исказао и тиме што још увек није поднео тужбу за накнаду штете, на шта је законом овлашћен, иако је о томе поучен од стране Зашитника грађана. И поред тога што подносилац захтева може, сагласно законским одредбама, уколико Комисија за рехабилитационо обештећење не донесе одлуку у року од 90 дана од дана подношења захтева, код надлежног суда поднети тужбу за накнаду штете, непоступање по захтеву за рехабилитационо обештећење представља акт „лоше управе“, које може довести, и у овом случају јесте, до стављања грађана у неједнак положај и изазивање сумње у арбитрарно поступање органа управе. Истовремено, тиме се обесмишљавају цитиране одредбе Закона о рехабилитацији и пропушта прилика да се законом утврђена овлашћења врше у интересу грађана, што за последицу има стварање правне несигурности и отежавање правног положаја грађана. На такав начин подносилац захтева се ставља у посебно незавидну ситуацију јер због очекивања да ће о захтеву бити одлучено пред надлежним органом управе може доћи у ситуацију да пропусти рок за подношење тужбе за накнаду штете, чиме би трајно био онемогућен да своја права остварује и у судском поступку, с једне стране. С друге стране, и уколико у законом прописаном року поднесе тужбу за накнаду штете, може бити изложен непотребним трошковима и дуготрајном поступку чије трајање је непознаница, имајући у виду просечну дужину трајања судских поступака у Републици Србији.

Стога је Заштитник грађана става да је неопходно да Министарство донесе одлуку по поменутом захтеву, а на подносиоцу је да процени да ли ће након тога поднети тужбу суду. Тиме би се избегло беспотребно вођење судских поступака и трошење средстава.
С обзиром да је од подношења захтева протекло више од годину дана, а да о истом није одлучено ни након што је Заштитник грађана Министарство обавестио о пријему притужбе, Заштитник грађана, без улажења у основаност поднетог захтева, препоручује Министарству правде и државне управе, да без одлагања одлучи по захтеву Б. М. поднетом на основу решења Вишег суда у Београду Рех. бр. 86/12 од 25. 01. 2013. године, као и да му упути писано извињење због учињеног пропуста.
Имајући у виду утврђене пропусте у раду, Заштитник грађана је Министарству правде и државне управе препоруку упутио сагласно члану 31. став 2. Закона о Заштитнику грађана, ради отклањања уочених недостатака у раду, као и у циљу унапређења остваривања права грађана и спречавања сличних пропуста у будућности. 

Имајући у виду рок прописан чланом 27. ст. 4. Закона о рехабилитацији у ком подносилац захтева може поднети тужбу за накнаду штете, те да постоји опасност да ће због неотклањања недостатка, права подносиоца притужбе бити трајно и у значајном обиму оштећена, Заштитник грађана је у препоруци сходно члану 31. ст. 4. Закона о Заштитнику грађана утврдио законом прописани минимални рок од 15 дана за отклањање недостатка у ком ће Министарство правде и државне управе обавестити Заштитника грађана о поступању по препоруци, уз достављање документације на основу које се са сигурношћу може утврдити да је по препоруци поступљено.

